Mascaţii au descins la locuinţa lui Nicuşor Moldoveanu, poreclit “Johny Chass”, după ce acesta i-a înjurat şi i-a ameninţat pe poliţişti în mai multe postări de pe Facebook. El a fost reţinut pentru 24 de ore şi este cercetat într-un dosar de ultraj.

Tânărul de 28 de ani din Hârlău, judeţul Iaşi, a fost amendat acum două săptămâni pentru că nu nu avea declaraţia pe propria răspundere impusă de Ordinanţa Militară. Moldoveanu a plecat spre casă fără să respecte regulile de circulaţie şi a fost urmărit de poliţişti.

Într-una dintre postări, bărbatul a scris: „Vreau să arăt până unde a putut ajunge nenorocita asta de Poliţie. Nu face altceva decât să reprezinte un pericol public. Nenorociţii mi-au dat 10 milioane amendă pentru că am postat pe Facebook. Am primit amendă de 1000 de lei pentru că am cerut poliţiei să se potolească. Să vadă lumea că sunteţi nişte panarame”.

Într-o altă înregistrare video, Johny Chass spune că “Dacă sunteţi atât de şmecheri şi de mafioţi, tatuaţi-vă, aşa cum suntem şi noi, luaţi-vă o haină de şmechereala şi ieşiţi pe stradă şi bateţi lumea. V-aţi luat cu cine nu trebuie, ţineţi cont! În fiecare judeţ, oraş, ce face poliţia? Ne dă amenzi peste amenzi că aşa cere şeful. Potoliţi-vă până nu va sare lumea în cap şi o să ajungă să intre în casele voastre. Dacă handicapatul de şef este prost, nu trebuie să faci ca el”.